***ՀԻՄՆԱՎՈՐՈՒՄ  
ՆՈՅԵՄԲԵՐՅԱՆ ՀԱՄԱՅՆՔԻ 2024 ԹՎԱԿԱՆԻ ԲՅՈՒՋԵՆ ՀԱՍՏԱՏԵԼՈՒ ՄԱՍԻՆ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ***

Նոյեմբերյան համայնքի 2024 թվականի բյուջեի հաստատման որոշման  նախագիծը մշակվել է հիմք ընդունելով Նոյեմբերյան համայնքի 2022-2026 թվականների զարգացման ծրագիրը և առաջնորդվելով  «Տեղական ինքնակառավարման մասին» օրենքի 18-րդ հոդվածի 1-ին մասի 5-րդ կետի և «Հայաստանի Հանրապետության բյուջետային համակարգի մասին»  օրենքի 32-րդ հոդվածի, 33-րդ հոդվածի 3-րդ մասի պահանջների համապատասխան, որի ձևավորման հիմքում ընկած են խնայողականությունը, հաշվեկշռվածությունը, արդյունավետությունը և հստակությունը:        
Համայնքի բյուջեի կառուցվածքը տեղական ինքնակառավարման մարմինների կողմից իրականացվող լիազորությունների և դրանց համապատասխանության ապահովման անհրաժեշտությունից ելնելով բաժանվում է վարչական և ֆոնդային մասերի,որից քննարկման է ներկայցվում վարչական մասը: Համայնքի վարչական բյուջեի պլանավորումն իրականացվել է համեմատական մեթոդով, որի ժամանակ հիմնվել ենք վերջին մեկ տարվա խոշորացված Նոյեմբերյան համայնքի փաստացի համայնքային բյուջե մուտքագրված եկամուտների հոսքի և առկա բազաների հիման վրա: Բյուջեն պլանավորված է նպաստելու համար  համայնքի համաչափ և կայուն զարգացմանը, բարեկարգ, հարմարավետ և մատչելի միջավայրի ձևավորման շարունակականության ապահովմանը, համայնքային ոչ առևտրային կազմակերպությունների արդիականացմանը, բնակչության կենսական շահերի ապահովմանը ։          
  Նոյեմբերյան համայնքի 2024 թվականի բյուջեի նախագծում (այսուհետ՝ նախագիծ) եկամուտների և ծախսերի ընդհանուր գումարը ծրագրվել է  1 812 336.7 հազար ՀՀ դրամ:   
1. Բյուջեի եկամուտների կանխատեսում ։

  Նոյեմբերյան համայնքի 2024 թվականի բյուջեի վարչական մասի  կանխատեսված  եկամուտների ընդհանուր գումարը ծրագրվել  է 1 812 336.7 հազար դրամ, գերազանցելով նախորդ տարվա պլանավորված բյուջեն 39.23 %-ով, որը կազմում է 507 715,0  հազար դրամ:  
 Նախագծով նախատեսված եկամուտների ընդհանուր ծավալում սեփական եկամուտները կազմում են 483 082.7  հազար դրամ՝ 2023 թվականի հաստատված 443 676.1  հազար դրամի դիմաց, գերազանցելով նախորդ տարվա ցուցանիշը  8.88 %-ով:  
Նախագծով նախատեսված եկամուտների հիմավորումը և համեմատական վերլուծությունը առավել հստակ կլինի դրանք առանձին եկամտատեսակների տեսքով ներկայացման պարագայում։  
Մասնավորապես.     
1) Հարկեր և տուրքեր.        
Հարկային եկամուտները ծրագրվել են 351 683,7 հազար ՀՀ դրամի չափով կամ 2023 թվականի հաստատված ցուցանիշից /300 071 .8 հազար ՀՀ դրամ /17.2 %–ով ավել։ 2024 թվականի հարկային եկամուտները ծրագրվել են հիմքում ունենալով  2023 թվականի կատարողականը, համայնքում հարկերի հավաքագրման համար իրականացվող միջոցառումների հետևողականությունը և արդյունավետությունը։ Հարկային եկամուտները ծրագրելիս հաշվի են առնվել առկա ապառքները և 2024 թվականի հաշվարկային ցուցանիշները։ Հարկային եկամուտների կանխատեսվող աճը պայմանավորված է գույքային հարկերի բազաների ճշտումների արդյունքից, ինչպես նաև համայնքում նոր գրանցված ավելի արդիական փոխադրամիջոցների հարկից։        
  Տեղական տուրքերը ծրագրվել են 9 725.5 հազար դրամի չափով, որը 1 604,8 հազար ՀՀ դրամով աճել է 2023 թվականի 8 120.7 հազար ՀՀ դրամից՝ կամ 19.76 %-ով: Հեղուկ վառելիքի վաճառքի ՝ տուրքերը 2023 թվականի պլանավորված 3000,0 հազար ՀՀ դրամի դիմաց աճել է 1000.0 հազ ՀՀ դամով, աճել է նաև ծխախոտի և ոգելից խմիչքների թույլտվության տուրքը 247.0 հազ ՀՀ դամով, սննդի կազմակերպման կազմակերպման տուրքերը՝ 97,3 հազար ՀՀ դրամով:

 Պետական տուրքերը ծրագրվել են 7 870.2 հազար ՀՀ դրամ, որը 2023 թվականի համեմատ աճել է 1619.1 հազ ՀՀ դրամով, հիմք ընդունելով 2023 թվականի փաստացի հավաքագրված ցուցանիշը, որից՝ քաղաքացիական կացության ակտեր գրանցելու հետ կապված համապատասխան գործարքներից՝ 1 711.0 հազար դրամ, նոտարական գրասենյակի կողմից նոտարական ծառայությունների հետ կապված համապատասխան գործարքներից՝ 6.159.2 հազար դրամ։   
2) Պաշտոնական դրամաշնորհներ.    
   Հիմք ընդունելով Հայաստանի Հանրապետության 2024 թվականի պետական բյուջեի նախագծով նախատեսված  ցուցանիշները՝ Հայաստանի Հանրապետության պետական բյուջեից ֆինանսական համահարթեցման սկզբունքով տրամադրվող դոտացիաները  նախագծով ծրագրվել են 1 319.885.0 հազար ՀՀ դրամ՝ 2023 թվականին նախատեսված գումարի համեմատ աճելով 471 309.1 հազար ՀՀ դրամով կամ 55,5 %-ով կամ 471 309.1 հազար ՀՀ դրամով, իսկ պետական բյուջեից տրամադրվող նպատակային հատկացումները (սուբվենցիաներ) պլանավորվել են հիմք ընդունելով 2023  թվականին  հաստատված գումարները, որը կազմել է 9 369.0 հազար դրամ։   
3) Այլ եկամուտներ.   
2024 թվականի ծրագրով այլ եկամուտները նախատեսվել են 131 399.0 հազար դրամ՝ 2023 թվականի ճշտված բյուջեով նախատեսված 143 605.0 հազար դրամի դիմաց կամ նվազել է 8.52 %-ով։ Այլ եկամուտները իրենց մեջ ներառում են հողի և գույքի վարձակալությունից եկամուտները, վարչական գանձումները (նախադպրոցական և արտադպրոցական կազմակերպություններում  համայնքի կողմից մատուցված ծառայությունների դիմաց փոխհատուցման գումարներ), տեղական վճարները,  տույժերը, տուգանքները, պետության կողմից տեղական ինքնակառավարման մարմիններին պատվիրակված լիազորությունների իրականացման ծախսերի ֆինանսավորման համար պետական բյուջեից ստացվող միջոցները և այլ եկամուտներ։

2. Բյուջեի ծախսերի կանխատեսում․    
Նոյեմբերյան համայնքի 2024 թվականի բյուջեի նախագծով ծախսերի ծավալը  ծրագրվել է 1 812 336.7 հազար ՀՀ դրամի չափով /վարչական բյուջե/։ Նախագծով առաջարկվող բյուջետային ծախսերում 28,5%-ը  բաժին է ընկել «Ընդհանուր բնույթի հանրային ծառայություններ» ոլորտին, և «Տնտեսական հարաբերություններ» ոլորտին 0.05 %-ը, «Բնակարանային շինարարություն և կոմունալ ծառայություն» ոլորտին 20.2%-ը, «Հանգիստ, մշակույթ և կրոն» ոլորտին 6.1 %-ը, «Կրթություն» ոլորտին 33.2 %-ը, «Սոցիալական պաշտպանություն» ոլորտին 1.2 %-ը, «Հիմնական բաժիներին չդասվող պահուստային ֆոնդեր» ոլորտին 8.32 %-ը/ վարչական բյուջե/ և այլ ծախսեր 2.43 %:    
  Ստորև ներկայացվում են համայնքի 2024 թվականի բյուջեի նախագծով ծրագրվող ծախսերի սկզբունքներն ու հիմնավորումները ՝ ըստ ծրագրի։         
 1) «Համայնքապետարանի աշխատակազմի պահպանում»  ծրագրով ծախսերը նախագծում ծրագրվել են հիմնականում հաշվի առնելով գործող օրենսդրական պահանջները և խորհրդատվական բնույթ կրող նորմատիվները։ Նախորդ տարվա համեմատ պահպանման ծախսերը ավելացել են, պլանավորվել 446 239.2 հազ ՀՀ դրամ՝ հիմք ընդունելով խորհրդատվական բնույթ կրող նորմատիվները: Ոլորտի մյուս ծրագրերում էական փոփոխություններ չեն կատարվել, ծախսերը  պլանավորվել են հաշվի առնելով վերջին մեկ տարվա փաստացի ցուցանիշները։    
2) Նախորդ 2023 թվականից գործող Բնակարանային շինարարության և կոմունալ ծառայություններ կատարող ՀՈԱԿ-ի 2024 թվականի տարեկան ծախսերը, հաշվի առնելով կատարվող աշխատանքների ծավալի մեծությունը և սպասարկման ոլորտի ավելի արդյունավետ կազմակերպումը, աճել է և կազմում է 365 445.0 հազար ՀՀ դրամ՝ 2023 թվականին պլանավորված 227 840.7 հազար ՀՀ դրամի դիմաց:

3) 2024 թվականից համայնքում կգործի նաև նորաստեղծ Արվեստի դպրոց ՀՈԱԿ-ը:

**ՆՈՅԵՄԲԵՐՅԱՆ ՀԱՄԱՅՆՔԻ ՂԵԿԱՎԱՐ ԱՐՍԵՆ ԱՂԱԲԱԲՅԱՆ**